Semedê protestokerdişê hêrişê îşxalkerdişê dewleta Tirkî yê vera Rojawanî 23’ê Teşrîna Verêne (siba) patextê Belçîka Bruksel de do rayaşîyayîşêko merkezî bêro viraştene. KCDK-E derheqê rayaşîyayîşî de şekrayîyêk daye û waşt ke heme Kurdî û dostê înan tewrê ci bîbê.
Eşkerayîye de ame vîrvîstene ke rixmê adirbirnayîşê artêşa Tirkî hêriş rê dewam kena û ame vatene ke ganî xoverdayîş hîna bêro girdkerdene. Reyna ame vatene ke dewleta Tirkî vera sivîlan çekanê qedexeyan şuxulnena û cinî, doman cîya nêkena şarê herême qetil kena. KCDK-E semedê tewrbîyayîşê rayraşîyayîşo ke hetê 'Defend Rojava' ra ame organîzekerdene û 23’ê Teşrîna Verêne (siba) do Bruksel de bêro viraştene veng da û waşt ke her kes tewrê ci bibo û semedê vernîgirewtişê şerî vengê xo berz bikero.
